Kegyelem nektek és békesség Istentől a mi Atyánktól és az Úr Jézus Krisztustól!

Lk 13, 22-30  
*Amikor Jeruzsálem felé tartott, városról városra és faluról falura haladva mindenütt tanított. Valaki ezt kérdezte tőle: Uram, kevesen vannak-e, akik üdvözülnek? Ő így felelt nekik: Igyekezzetek bemenni a szoros kapun, mert mondom nektek, hogy sokan akarnak majd bemenni, de nem tudnak. Amikor már felkelt a ház ura, és bezárta az ajtót, megálltok kívül, és zörgetni kezdtek az ajtón, és így szóltok: Uram, nyiss ajtót nekünk! De ő így válaszol nektek: Nem tudom, honnan valók vagytok. Akkor kezditek majd mondani: Előtted ettünk és ittunk, és az utcáinkon tanítottál. Ő pedig ezt mondja nektek: Nem tudom, honnan valók vagytok, távozzatok tőlem mindnyájan, ti gonosztevők! Ott lesz majd sírás és fogcsikorgatás, amikor látjátok Ábrahámot, Izsákot, Jákóbot és a prófétákat mind az Isten országában, és hogy ti magatok ki vagytok rekesztve onnan. Akkor eljönnek napkeletről és napnyugatról, északról és délről, és asztalhoz telepednek az Isten országában. És íme, vannak utolsók, akik elsők lesznek, és vannak elsők, akik utolsók lesznek.*

Istenhez igyekvő testvéreim!

Ahogyan arról már bemutatkozásim alkalmával is beszéltem Óbudán nőtem fel, gimnáziumba azonban Budapest belvárosába, a Deák Téri Evangélikus Gimnáziumba jártam. A gimnáziumi évek alatt így minden reggel 45-50 perces utazással indult a napom. Ezt az utat busszal és metróval tettem meg bizony nem egy esetben még elég kómás, félig alvó öntudattal. Egy idő után már engedtek egyedül is közlekedni és ebből nem is volt gond többnyire, hiszen már beleégtek az agyamba a zökkenések, a kanyarok, minden lassítás, így szinte alvó üzemmódban is eljutottam reggelente a gimnáziumba. De csak szinte! Volt ugyanis néhány alkalom, amikor valóban elbóbiskoltam és már csak arra eszméltem, hogy a hangosbemondó a jól ismert szöveget közli a Deák téri megállónál: *„Tessék vigyázni, az ajtók záródnak!”*. Az ajtók pedig záródtak is, és én bent ragadtam a metró kocsiban.

Mai igeszakaszunkban Jézus is, valami hasonló dologra hívja fel a figyelmet, azaz, hogy: *„Tessék vigyázni, az ajtók záródnak!”*.   
Elkésni, lekésni valamit nem jó. Se annak, aki késésben van, aki későn eszmél és így későn indulna, sem pedig annak, aki nagyon vár a másikra, de egyre inkább fogy a türelme és a reménye is, hogy az illető meg fog érkezni.   
A Bibliát olvasva arra juthatunk, hogy meglehetősen türelmes Istenünk van. Ez igaz is, sőt, ha a türelme nem lenne elég, még azt is elmondhatjuk, hogy igen előzékeny, segítőkész, egyszerűbben szólva: kegyelmes. Kegyelmes, hiszen, bár nekünk kellene határozottan felé tartanunk, Ő, amikor látja, hogy késlekedünk, hogy rossz úton járunk, hogy dugóba, elakadásba került az életünk, akkor elénk jön, ahogyan elénk jött Krisztusban.   
Az Úr türelmes, de a mi időnk testvérek véges és tapasztalatból mondhatom, hogy nem jó arra eszmélni, hogy az ajtók már valóban bezáródnak.

A múlt héten egy futva érkező ifjút helyezett elénk az ige, aki nem akart lekésni a Jézussal való találkozásról, de aztán mégis elszalasztotta az igazi, a valóban életet formáló találkozást. Rohant, de a szívében nem tudott odaérkezni, odatérdelni Jézushoz, mert valami mást kettőjük közé helyezett.   
Nekünk testvérek nem futnunk kell valami, vagy valaki után, hanem egyszerűen csak nem elszalasztani, halogatni a hozzánk lépővel való találkozást.   
A mai igeszakaszunk kezdetén azt olvastuk, hogy Jézus városról városra, faluról falura, azaz emberről emberre végig járja a vidéket és tanít. Mindenkit tanít, mindenkihez odalép. Nem csak bizonyos köröket keres. Nem csak a vezetőkhöz, nem csak a vallással mélyen foglalkozókhoz, nem csak a felnőtt korúakhoz, vagy azokhoz, akik eljönnek hozzá egy megadott helyre. Ő megy, odalép mindenkihez. Mindenkihez szól személyesen a hívás, éppen ezért senkinek sincs mentsége arra, ha nem válaszol!   
Azt mondod, hogy túl sok feladatod, fáradtságod volt a héten, úgyhogy kihagyod a vasárnapi istentisztelete? Rendben, nem Isten előtt, nem a lekész előtt, nem a felügyelő, vagy a presbiterek előtt kell mentegetőzned. Ez a te felelősséged önmagad iránt!   
Ugyanígy, ha nem imádkozol, nem az Úr lesz kevesebb. Ha nem jársz bibliaórára, nem Ő fog kevésbé ismerni téged, hanem te fogsz előbb eltévedni az ige ismerete nélkül. Ha nem élsz a keresztény közösségben, akkor te dobsz el egy ajándékot, egy lehetőséget önmagadtól, nem az Úr akarata fog csorbát szenvedni. Sorolhatnám még, de nincs rá szükség. Érthető talán, hogy nem az Úr taszít el, nem ő kerül el és nem Ő nem talál ránk, hanem mi vagyunk túl kényelmesek és túl könnyelműen halogatóak, szinte vakok arra, hogy mekkora az önmagunk iránti felelősségünk, és ezzel a könnyelműséggel csak mi kerülünk a vesztes helyzetbe.  
Jézus azt mondja, azt kéri tőled is, hogy *Siess! Igyekezz!*. Ez a felszólítás arra vonatkozik, hogy sose halogasd a válaszod a hívásra, a megszólításra. Gondold végig, hogy Istennek hány hívása van feléd a hétköznapokban! Hívások, amelyre úgy reagálsz, mint sokszor a telefonhívásokra. Ránézel a hívó nevére, kicsit habozol esetleg, aztán foglalt jelzel, vagy csak hagyod csengeni, mondván, hogy majd visszahívod később. Már, ha el nem felejted. Úgy vagy vele, hogy Ő keres, akkor neki fontos a dolog, majd hív ismét, ha tényleg annyira szeretne veled beszélni. Isten pedig hűségesebb és türelmesebb is annál, mint amit mi érdemelnénk és valóban újra, meg újra hív minket. Hív az igén keresztül, hív az imádságra, hív a lelkész esetlen szolgálatával, hív a testvérek sajátos személyiségével, vagy akár egy-egy elrettentő példával a világban. Ő hív téged. Ma is, várostól városig, falutól faluig, embertől emberig köztünk szólal meg az Ige.

*Igyekezzünk*, vagy, ahogyan ennek a görög kifejezésnek egy másik fordítási lehetősége szól: *törekedjünk*!  
Vehetjük ezt a kifejezést szó szerint is, hogy törjünk nagyobb akarattal előre az előttünk álló és minket hívogató mennyei Atya felé.  
Mert van bennünk egy természetes akarata, talán inkább vágy, vágyakozás az Isten felé, de ez tudatos elhatározás nélkül pont annyire elég, mint amikor a kisgyermek sok-sok hívást kap, hogy egyen a kihelyezett gyümölcsből, vagy süteményből, de csak nem jön – csak nem jön. Majd aztán amikor már elfogyott az asztalról a kihelyezett finomság, akkor rövidesen megérkezik ő is és szól, hogy *de hát ő is kért volna*. De akkor már hiába!   
Biztos, hogy ott volt valahol benne is a vágy, az akarás, de volt, ami fontosabb volt neki.   
Amikor mi nem élünk az Isten hívásával, akkor pont ugyanígy maradunk le a vele való valós, személyes, életet formáló találkozásról.   
Utólag persze zörgetnénk a kapun, kuncsorognánk az Atya asztala körül mi magunk is, de akkor már késő!  
Neked is igyekezned, törekedned kell! A hitedben küzdened kell minden nap, vagy lutherien szólva naponként megtérned. Nem mondhatod, hogy *„ó, én már jó helyen vagyok!”*.   
Éppen ezzel az elbizakodott, hiú, farizeusi lelkülettel fogalmazódik meg valószínűleg az igében elhangzó kérdés is: *„Uram, kevesen vannak-e, akik üdvözülnek?”*. Éppen az a kényelmes keresztényi hozzáállás fogalmazódik meg ebben a kérdésben, ami számunkra is hatalmas kísértés. Hiszen hányszor nézünk az Egyesült Államokra, vagy a nyugat-európaiakra, vagy csak át a szomszédra azzal a „kegyes-távcsövünkkel”, mellyel aztán azt mondjuk: „Hát látszik bizony, hogy ők nagyon rossz úton járnak!”. Aztán jó keresztény módjára időnként még jól meg is mosolyogjuk a visszáságaikat.

Jézus azonban nem a „mások”-ról, a messzirelévőkről beszél a kérdésre adott válaszában. Azokhoz szól, akik ott vannak, akik ott aktuálisan kérdezik és bizakodnak-elbizakodnak abban, hogy ők már jól csinálják, innentől ők már rendben vannak. Jézus pedig inti őket, hogy ne váljanak elbizakodottá, hamisan megelégedetté a hitükben. Nem csak a kérdezők, de mi is hajlamosak vagyunk e felé a keresztény, hitbéli agónia felé haladni. Mikor valami, már-már teljesen élettelen, tartalom nélküliség felé sodródunk a hitünkben. Mikor még megszokásból adunk valami életjelet az Isten felé, de már egyre kevesebb a valóban élő, őszinte, Rá vágyakozó kapcsolatunk a mi mennyei Atyánkkal.  
„Igyekezzetek”, „törekedjetek”, legyen élő a hitetek! Erre kér, erre int titeket is Jézus. Titeket, akik most itt vagytok, akik most kérdezitek, akik most halljátok az igét!

Az Evangélikus Hittudományi Egyetem egyik emeleti társalgójában van egy faberakásos kép. A képen Jézus látható nyitott, magához hívó karokkal és egy felé tartó út. Az úton mindenféle embert láthatunk származás, nem, foglalkozás, tisztségek, életkor és mozgásuk szerint is. Van aki sétál, van aki siet, van aki biceg, van aki áll és van aki nyugton üldögél csak az úton. Mert valóban jelen van ez a kísértés az életünkben. Hogy leüljünk és megnyugodva azt mondjuk: „Én már jó úton vagyok, nekem már nincs min izgulnom, nekem már nincs hová igyekeznem.”. Megkereszteltek, konfirmálkodtam, járok istentiszteletre, időnként imádkozom is. Ez mind-mind jó, de ugyanakkor bizony kísértés is, hogy azt mondjuk: „nekem ennyi bőven elég, én itt meg is állok”.  
Aztán majd eljön a pillanat, amitől Jézus alapigénkben féltő szeretettel óvja a kérdezőket is: „*De ő így válaszol nektek: Nem tudom, honnan valók vagytok. Akkor kezditek majd mondani: Előtted ettünk és ittunk, és az utcáinkon tanítottál. Ő pedig ezt mondja nektek: Nem tudom, honnan valók vagytok, távozzatok tőlem mindnyájan, ti gonosztevők!”*. Mert ő valóban ott járt, ott tanított, magához, maga után hívta őket, mindenkit. De az nem ismeretség, nem állandó kapcsolat, nem Krisztus követés, azaz keresztény élet, hogy egyszer már találkoztunk, hogy volt már az életemben hogy figyeltem rá.   
Jézus azt tanította: *„Aki hisz és megkeresztelkedik üdvözül, aki pedig nem hisz, elkárhozik.”*. A megkeresztelkedés, azaz az Istenhez tartozásunk vágyának kifejezése, megvallása egy nagyon erős kötelék látható jele. Egyszeri alkalom, ami egész létezésünkre szól. A hit azonban más. Az folyamatosság, állandó aktivitás, folytonos igyekezet. A hit nem valami statikusság, valamiféle lelki-állóvíz, ami úgy el van érintetlenül, szépen eltakargatva a hétköznapok nádasával.  
Vigyázzunk testvérek, hogy ne legyünk olyanokká, mint a tékozló fiú bátyja, aki számára olyannyira természetessé vált az atyai ház, hogy már nem látta az értékét, hogy milyen jó és biztos helye lehet ott neki.   
Az, hogy az Istennel, a megváltó Urunkkal élhetjük az életünket folyamatos és hűséges kapcsolatban, azt ne a mi teljesítményünkként, vagy jogunkként értelmezzük! Ez a lehetőség, hogy az életünk a mi mennyei Atyánknál lehet, hogy nála már most békességet találhatunk és így élő hittel és reménységgel vándorolhatunk felé, ez Krisztus által szerzett kegyelmi ajándék. Jézus a kereszten utat nyitott nekünk és beteljesedett az az ígéret, amelyről az oltár előtti igében ezt hallhattuk: *„az ígéret a Jézus Krisztusba vetett hit alapján adassék azoknak, akik hisznek”*. Igyekezzünk rá, törekedjünk tehát szüntelenül, hogy mi olyannak vallhassuk magunkat, akik hisznek. Akiről a ház Ura is azt vallja, hogy hisz. Mert Ő kizárólag erre tekint: a Krisztusba vetett élő hitünkre.

Az alapigében a kérdező egy számra kérdez rá. Egy emberi mértékre az üdvözülők számáról. Talán azért merül fel benne, mert olyan gyanúsan kicsinek tűnik a Jézust folyamatosan követő tanítványok köre. Talán a saját közösségükkel kapcsolatban érezte, hogy túl kevés, hogy mi lesz így velük. Talán kicsit türelmetlen volt, hogy mikor lesznek már végre többen, mikor lesznek ők a többség?  
Ismeretlen kérdések ezek? Nem hiszem testvérek, legalább is nekem nem azok. Mikor lesz már tele a templom? Mikor mondhatjuk végre el, hogy az egész falu/város vasárnap istentiszteleten van? Vagy legalább mikor lesznek ismét annyian, mint hajdanán az evangélikus gyülekezetekben?  
Ez csak az emberi matekozás, spekuláció és tervezgetés. Jézus azonban sem akkor, sem ma, nem létszámokra, vagy nagy adathalmazokra kérdez rá a válaszában. Ő azt kérdezi meg, hogy te, személy szerint, hozzá tartozol-e? Te követed-e őt hűségesen az életed minden napján? Te forgatod-e a szívedben napról napra az ő igéjét, hogy neked élő-e a hited?  
Nem elsőket keres, vagy utolsókat, most nem is a szomszédodnál kopogtat. Jézus, most téged kérdez! Téged hív: Szoros a kapu és már záródik! De most még nyitva van! Nyitva van előtted is!  
Bármivel is küzdesz, vagy bármi miatt is álltál meg, most szól a hívás: törekedj a Szentlélek erejével!  
Rossz tapasztalatod van? Félelem van benned, hogy mit szólnának hozzád? Úgy érzed csekély az ismereted? Kétségek gyötörnek?   
Ideje már feltápászkodnod! Már ne várakozz tovább az út szélén üldögélve! Most még van lehetőséged! Most még szól a hívás! Most még csak éppen megszólalt a mennyei hangosbemondó: „*Tessék vigyázni”*. Ne várd meg, amíg bezárulnak az ajtók és lekésed a lehetőséget!  
Jézussal nem terhes, kötelességekkel teli az úton járás, hanem békesség, mert tudjuk, hogy biztos, elkészített hely felé tartunk, ahogy a mai napi útmutatói igében is olvastuk: „*Ha valaki szeret engem, az megtartja az én igémet; azt pedig az én Atyám is szeretni fogja, és elmegyünk hozzá, és nála maradunk.”*. Ámen